НэхъыфIымкIэ бгъэдыхьэ
Сириемрэ Израилымрэ я гъунапкъэхэм деж щылъ адыгэ къуажэхэу Бир-Аджэмрэ Барекъэрэ СХЬР-м щызэныкъуэкъу лъэныкъуэхэм я къару зэхэгъэкIыпIэ хъуа нэужь, къуажэдэсхэр икIэщIыпIэкIэ Iэпхъуэн хуей хъуащ. А щытыкIэ гугъум я пIэ ирихуахэм ящыщщ дуней псом щыцIэрыIуэ дин щIэныгъэлI Цей Джэудэт Сэхьид. НобэкIэ нэхъыжь Iумахуэр Тыркум щыIэщ. Интернетым щызэIэпах ар зыхэт гупыр а щIыпIэм щынэсам щегъэжьауэ, хущIыхьэгъуэ игъуэтыху, иригъэкIуэкI и къыхуеджэныгъэ купщIафIэхэр. Сирием ис адыгэ псоми хуэдэу, Цей Джэудэти зэзауэ гупитIми языхэзым и лъэныкъуи къищтэркъым, зэпэщIэувахэм мамырыгъэмрэ зэгурыIуэмрэ тезыгъэкIуэфын акъыл къызыкъуахыпхъэу къелъытэ. Абы и Iуэху еплъыкIэр IупщIу къыхощ Бир-аджэм къыдэкIын и пэкIэ дунейм ехыжа и къуэш нэхъыщIэм папщIэ къыхуэгузэвахэм закъызэрыхуигъэза псалъэм.
Джэудэт Сэхьид
къыхуэгузэвахэм
зэрызахуигъазэ псалъэ
Бисмиллахьи рахьмани рахьим!
Цей Джэудэт ФIыщIэрэ пщIэрэ яхузощI шэхьиду дунейм ехыжа си къуэш Мухьэмэд, мамырыгъэр акъылкIэ, Iэщэншэу ухуэн Iэмалым къызэрыхуезджэрэ си щIэгъэкъуэну щытам папщIэ къысхуэгузэвахэм. Тхыдэм и кIыхьагъым цIыху цIыкIур мамырыгъэмрэ абы ухуэзышэну Iэмалхэмрэ, нейтрон лагъымри хэту, мэлъыхъуэ. Абы теухуауэ жыIапхъэу къызолъытэ акъылри ткIиягъымрэ лъы гъэжэнымрэ щыгугъыу лIэщIыгъуэкIэрэ къызэрекIуэкIар. Ауэ Iэщэм и зыужьыныгъэр и кIэм нэсри, атом лагъым Японием хадзащ, ар ягъэIэсэн мурадкIэ. Нобэ доплъри, а къэралыр нэхъ зызыужьауэ дунейм тетхэм ящыщщ. НэгъуэщI лъэныкъуэкIэ дыбгъэдыхьэнщи, Совет Союз жыхуаIэу щытам лагъыму иIамкIэ, ЩIы Хъурейр тIощIрэ пщIэрэ къигъэуэфын хуэдэу лъэщ пэтрэ, езы къэралыр и кIуэцIкIэ къэтIасхъэри, зэпкърыхуащ. А щапхъэхэм къагъэлъагъуэ материальнэ лъабжьэ фIэкIа зимыIэ къарур сыт хуэдизу абрагъуэу щымытами, абы и къэгъэсэбэпыкIэм акъылыфIагъкIэ убгъэдэмыхьэмэ, ар жыжьэ зэрынэмысыр. Европэр зэхэлъэдэжри зэрыукIыжащ, я къалащхьэхэр зэтракъутащ, ауэ нобэ доплъри — зауэ хэмыту зы зэрыгъэхъужахэу зэдопсэу. Уеблэмэ, ар нобэ хущIокъу цIыху къуэншам укIкIэ тезыр телъхьэныр щамыгъэIэжыну.
КъурIэн лъапIэр, гупсысэ зиIэ лъэпкъым къыхуригъэхащ. Къытхэту пIэрэ-тIэ дэ а нэщэнэхэмрэ къэ-хъукъащIэхэмрэ къызыгурыIуэ, абыхэм егупсыс? Къытхэту пIэрэ зэзыгъэзахуэ доллар мелардкIэ къэтщэху а Iэщэр мамырыгъэр къутэн Iуэхум фIэкIа зэрыхуэмылажьэр, ар зыщIхэмрэ зыщэхэмрэ цIыху икIэхэр щIэныгъэншэхэм тепщэ яхуэхъуным сэбэп зэрахуэхъур?
Дэ, муслъымэнхэм, ди мэсхьэби, ди тафсири, ди фикъхьи тIэщIэлъу, Iуэху зэхэзэрыхьар Iэщэмрэ къарумрэ фIэкIа зэрызэхэпхыжын нэгъуэщI хэкIыпIэ щымыIэу къэтлъытэныр, ди диным икIам, махуищкIэ къимыгъэзэжмэ, ар щхьэпылъэ щIын хуейуэ дыбжыныр — адрей Iэмал псори зыгъэпуд Iиманыншагъэщ, цIыху акъылри, абы и фIэщ хъун-мыхъуным теухуауэ иIэ хуитыныгъэри къызэридмыдзэр къигъэлъагъуэу. Ди Iуэхур Iуэхушхуэщ, ауэ, дауэ мыхъуами, акъылкIэ убгъэдэмыхьэнкIэ Iэмал иIэкъым.
Европэр акъылкIэ бгъэдыхьэри, хэхыныгъэмрэ демократие зэхэтыкIэмрэ хуэкIуащ. Уеблэмэ, нэгъуэщI щIыналъэ щихьэм и дежи, псори зэдэмыарэзыуэ Iэщэ къагъэсэбэпын щIадзэркъым. Шэхьидхэм я пашэр зауэзэрылIым хэтракъым, атIэ лей щызэрахьэм деж пэж жызыIэфращ.
Алыхьым дунейр пэжым тещIыхьауэ, захуагъэр пщалъэу, абыкIэ Iуэхухэр зэхагъэкIыу къигъэщIащ. Ауэ псапэ щIэныр псом япэ иригъэщащ, уеблэмэ, ар бийр ныбжьэгъу зэрыпщIын Iэмалу къилъытащ. А псапэр пщIэну сыт хуэдизу мыгугъуми, абы къыпэкIуэнур ЩIым зэбииныгъэ къытемынэжынырщ. «НэхъыфIымкIэ бгъэдыхьэ, итIанэ узэбийр ныбжьэгъуфIым хуэдэу хъужынщ».
ФIыщIэ фхузощI фыкъызэрысхуэгузэвам папщIэ, телефонкIи, ИнтернеткIи къыслъэIэсурэ гуауэр къыздэзыгъэпсынщIахэм — ар Тхьэр къызэрытхуэупса хьэлыфIхэм ящыщщ. Си нэщхъеягъуэр зыхэзыщIа дэтхэнэми фIыщIэ хузощI, игу сыкъызэрыкIа къудейм щхьэкIэ — Алыхьым и деж зыри щыкIуэдыркъым.
Джэудэт Сэхьид.
